Erediens 20 Augustus 2017 om 08:30. Teks: Handelinge 6:1-7. Tema: In diens van die Woord.
Met die bevestiging van kerkraadslede in ons midde Sondag oggend moet ons vir ’n oomblik stilstaan en vrae of daar nog enige behoefte aan ouderlinge en diakens is in die 21ste eeu? Het ons nog mense met hierdie gawes in die kerk nodig? Of is dit outyds en uitgedien? Ons leef in ’n eeu waarin die noodsaaklikheid van ouderlinge en diakens bevraagteken word en hierdie ampte beskou word as niks meer as menslike uitdinksels nie. In meer en meer gemeentes word ouderlinge en diakens vervang met gemeenteleiers en bestuurders wat op ’n professionele wyse die kerk soos ’n besigheid laat funksioneer.
Ons lees egter in die Woord dat ouderlinge en diakens deur God aangestel is deur Sy Heilige Gees. Dit is nie iets wat ons willens en wetens sommer net kan afskaf om gemeenteleiers en bestuurders aan te stel nie. Dit is ampte wat deur God ingestel en ingerig word. En nie hiervoor of daarvoor nie. Nie omdat daar ’n opening was in die wyk nie. Nie omdat dit tradisie is nie. Nee, die ampte is gawes van Christus se Gees wat Hy aan mense gee om sy kerk geestelik en materieel te versorg.
In ’n tyd waarin die ampte van bedienaars van die Woord, ouderlinge en diakens ’n bedreigde spesie geword het, moet ons dringend besef nie net dat hierdie ampte noodsaaklik is nie, maar ook wat hulle onderskeie take is. Die Woord getuig dat diakens sorg dra vir die fondsinsameling in die gemeente. Daarmee beoefen hulle nie net ’n belangrike maatskaplike verantwoordelikheid nie, maar bevry die predikant om homself toe te wy aan gebed en die bediening van die Woord. Die ouderlinge maak dan seker dat daardie Woord wat deur die predikant bedien word, wel die Woord van God is en nie net sy eie gedagtes en idees en planne nie.
God vra van ons om dubbele eer te gee aan hulle wat deur God geroep is tot diens: hetsy predikante, ouderlinge of diakens. En hulle wat geroep is tot hierdie diens, van hulle vra God om bereidwillig en opreg in hulle taak te wees. En miskien het God jou nie geroep as ouderling of diaken nie, maar nietemin roep Hy jou as lidmaat van sy kerk, om te dien in Sy liggaam en Sy wêreld. Jy word immers ’n Christen genoem omdat jy deel het aan Christus se salwing as profeet, priester en koning; en daardeur Sy Naam kan bely, jouself aan Hom kan toewy en hierna saam Hom kan regeer.